Ihmiset vaihtavat vaatteita kenties tietämättään tuntemattomien katseiden alla suositussa vaatekaupassa aivan Helsingin keskustassa.

Ilta-Sanomiin otti yhteyttä 25-vuotias mies, joka työskentelee Zaran Helsingin keskustassa sijaitsevaa vaateliikettä vastapäätä. Hän on jo pidemmän aikaa ihmetellyt, että Zaran pukukoppeihin on kadulta aivan suora näkymä.

Ilta-Sanomat kävi paikalla todentamassa asian ja viiden minuutin aikana kadulle näkyi selvästi, kun nuori nainen vaihtoi yläosaa ja seisoskeli ikkunan edessä pelkät rintaliivit yllään. Pukukoppien kadulle päin olevat ikkunat sijaitsevat vaatekaupan toisessa kerroksessa miesten ja lasten osastolla. Pukukopin ikkunan edessä on vain vaalea lankaverho, joka ei juurikaan peitä näkymää.

Ilta-Sanomiin yhteyttä ottanut mies on erityisen huolissaan naisista ja nuorista tytöistä, jotka eivät tiedä, että pukukopin sisälle näkee näin selvästi.

– Ei se ole hyvä asia, että ihmiset vaihtavat vaatteita ja kaikki näkevät.

– Kollega huomasi tilanteen illalla vielä paremmin, kun täällä oli pimeää ja kopissa oli valot päällä. Nytkin siellä näkyy, että nainen vaihtaa toppia, 25-vuotias kertoo.

Ilta-Sanomat otti yhteytti myymälän edustajiin maanantaiaamuna, mutta he eivät halunneet kommentoida asiaa millään tavoin.